### 14.    Beslutning om udelys

**Åbent**

Sagsnr.: 326-2015-27556       J.nr.: 05.01.12           Dokumentnr.:
326-2019-4404

**Sagstype**

Beslutning.

**Resume og sagens baggrund**

I forlængelse af forhandlinger mellem SEAS-NVE og Kalundborg
Kommune om overtagelse af anlægget for udelys, har voldgiftsretten truffet
afgørelse om anlæggets værdi, hvilket betyder, at kommunen skal overtage
anlægget og kan udbyde driften af det.

**Indstillinger**

Direktøren indstiller, at

1.    Afgørelsen fra
voldgiftsretten tages til efterretning

2.    Overtagelsen af
anlægget finansieres ved træk på kassebeholdningen

3.    Processen med
udbud af drift af anlægget sættes i gang

**Behandling**

Økonomiudvalget, Kommunalbestyrelsen.

**Sagsfremstilling**

SEAS-NVE og Kalundborg Kommune påbegyndte i 2015
forhandlinger om anlægget for udelys. Baggrunden var, at kommunen forventeligt
kunne opnå en betydelig besparelse ved at konkurrenceudsætte driften af
udelyset. En forudsætning herfor var, at kommunen overtog anlægget.
Forhandlingerne handlede primært om værdien af anlægget.

I december 2016 var der endnu ikke opnået enighed mellem
SEAS-NVE og Kalundborg Kommune, og SEAS-NVE valgte her at opsige den daværende
driftsaftale med virkning pr. 1. januar 2017.

Kalundborg Kommune indklagede 8. juni 2017 SEAS-NVE for
voldgiftsretten, da der ikke kunne opnås enighed om tilbagekøbsprisen for
anlægget. Kommunens klage omhandlede manglende dokumentation for
anlægsinvesteringerne, krav om renter i kontraktperioden, refinans og
statsstøtte i form af overbetaling for driften.

Voldgiftsretten afviste at behandle spørgsmålet om
statsstøtte. Denne del af sagen behandles derfor ved retten i Holbæk.

SEAS-NVE nåede medio 2018 at fremskaffe den
anlægsdokumentation der var efterspurgt siden forhandlingerne start i 2015 og
SEAS-NVE frafaldt også rentekravet. Tilbage var spørgsmålet om refinans, hvor
kommunens påstand var, at der var tale om en opsparingsordning, som skulle
fratrækkes anlægsværdien.

Voldgiftsretten afgjorde sagen den 19. december 2018, og
afgørelsen gik kommunen imod. Afgørelsen betyder, at Kalundborg Kommune skal
overtage anlægget til den pris SEAS-NVE har opgjort. Prisen for anlægget er
87,9 mio. kr. ekskl. moms og tillæg af procesrenter. Hertil kommer
sagsomkostninger på 3,7 mio. kr. Det samlede beløb udgør i alt 91,6 mio. kr.

Administrationen har undersøgt forskellige scenarier ved
finansieringen af tilbagekøbet, jf. vedlagte notat. Administrationen anbefaler,
at tilbagekøbet finansieres ved træk på kassebeholdningen.

Selve tilbagekøbet håndteres rent praktisk i en erklæring
fra SEAS-NVE eller en traditionel overdragelsesaftale. Herefter er det muligt
for Kalundborg Kommune at vælge en fremadrettet driftsform. Administrationen
anbefaler, at driften udbydes og at processen frem mod et udbud sættes i gang
nu.

**Økonomiske konsekvenser**

Prisen for anlægget er 87,9 mio. kr. ekskl. moms og tillæg
af procesrenter. Hertil kommer sagsomkostninger på 3,7 mio. kr. Det samlede
beløb udgør i alt 91,6 mio. kr.

**Økonomiudvalgets møde den 23.
januar 2019:**

Anbefales.

**Bilag**

|  |  |
| --- | --- |
| 326\_2019\_10176\_Notat\_om\_finansiering\_af\_tilbagekøb\_\_\_gadebelysnin | 326-2019-16956 |
| D-2633 Voldgiftskendelse | 326-2019-17742 |